I weekenden kæmpede den nordjyske Ulrik Linnemann om en bedre placering i Europamesterskabet i Rallycross. Ved weekendens heat i Hamborg kravlede den nordjyske racerkører fra en syvende plads til en tredjeplads. I de indledende heats lørdag kørte Linnemann sig til en sjetteplads, en fjerdeplads og en førsteplads. Søndag var der i fjerde heat også en førsteplads til nordjyden, der nu kunne se frem til at starte semifinalen med god udsigt, nemlig fra en pole position. Den gode placering ender ud i endnu en sejr, og endnu en pole position i finalen, som Ulrik Linnemann også vandt. - Jeg er helt vildt tilfreds, helt vildt - det har bare været en fed weekend. Om to uger tager vi til Sverige, op til min nordiske hjemmebane, og der skal de stå tidligt op for at tage sejren fra mig. Höljes har altid været en bane, der har passet godt til mig, og jeg har været sulten efter at komme tilbage og få en sejr siden vi måtte udgå deroppe sidste år, siger Ulrik Linnemann Med weekendens indsats får Ulrik Linnemann 30 point med hjem, og ligger nu på en tredjeplads i den samlede EM stilling. Ulrik Linnemann deltager i Super1600 klassen og kører en Peugeot 207, der bliver kaldt Frida.

Opsummering:
Nordjyske Ulrik Linnemann er efter weekendens forrygende heats i rallycross Hamburg kravlet op på en tredjeplads.